XXXIX.  S. Otto coenobio S. Michaelis capellam seu cellam S. Fidis donat.  Anno 1137, Maii 25.
Author: Otto Bambergensis

In nomine sanctae et individuae Trinitatis. OTTO, divina dispensante clementia, octavus Babenbergensis episcopus.

Quia facile in oblivionem res ducitur, cujus causa nescitur, debet rerum gestarum series litteris imprimi, ne a succedentium memoria possit elabi. Proinde universorum notitiae patere volumus qualiter nos divini amoris instinctu cellam in occidentali parte montis beati archangeli Michaelis in honore Domini et Beatae Fidis virginis construximus, eamque cum omnibus appenditiis suis coenobio S. Michaelis donavimus, volentes utique in hoc utrique loco consulere, quatenus uni praestaretur obsequium, nec alteri necessitatis suae deesset solatium. A venerabili quoque Hermanno abbate et reliquis fratribus praedicti coenobii hoc obtinuimus, atque ab eis perpetuo firmatum est, ut septem fratres et duos conversos eidem cellae dimittant, qui in eadem cella quotidianas circa divinum obsequium excubias agant, et propriis utilitatibus tam foris quam intus inserviant. Ad quorum sustentationem haec praedia eidem loco contulimus: Vellendorf, Tragamusil, Gissital, quae una cum ecclesia ac mancipiis ac molendino comparavimus a Richperto de Saxonia octoginta marcis, et Gebehardo comiti de Sulzbach defensanda commisimus. Item Silwiz et Grunowa quae emimus a Luitpoldo de Kirchendorf, simul cum ministeriali quodam nomine Bertolfo, qui de ipso allodio duos mansos in beneficium habet, qui scilicet mansi post obitum ejusdem Bertolfi ad S. Fidem sicut et caetera pertinebunt, eo quod filios non de consociali sed de externa habeat uxore. Ipsa bona Bertolfo comiti de Blassenberg sub mundiburdio commendavimus. Item praedium apud Chemtmerice, quod postea commutavimus cum Klucowa et Kumele et Dornowa et Bucha et Revit et Streitruit, ac manso uno apud Goren, quae partim , partim ab Eckeberto de Saxonia quadraginta marcis emimus, et insuper uxori ejus Berthae ac filiae ejus beneficium, quod ab Ecclesia nostra idem Eckbertus habuerat, concessimus, quorum scilicet bonorum Popo comes advocatus est. Item praedium ac beneficium cujusdam Thiemonis apud Alren et Eppental et Timenreut, quod ab ipso Thiemone et ab haeredibus suis quadraginta quinque marcis redemimus. Dedimus praeterea eidem cellae S. Fidis hospitale S. Gertrudis, quod est ex altera parte fluminis cum praediis suis Mirinhule, et Potechendorf, quod utrumque accepimus ab Hermanno de Bramberch pro beneficio fratris sui Stephani, ipsorumque bonorum advocatiam idem Hermannus habet. Item apud Schlurispach XVI mansos una cum ecclesia et dote ejus ac molendino, quod Ratpotoni comiti tuendum commisimus. Ipsum est allodium, quod nobis Sigeboto Wundingesaze dedit pro advocatia Holveld et pro beneficio, quod habuit Waldo maritus sororis ejus praeter Utzingen, et Wunckendorf, quae et ipsa ad idem hospitale donavimus, e quibus Uzingen Arnoldo de Chunstat, Wunckendorf Friderico de Luitenbach defensandum commisimus, statuentes tam de his quam de praenominatis praediis quotidie ad ipsum hospitale sex denarios dari, quibus alantur advenientes peregrini. Sane advocatias omnium praedictorum bonorum praenominatis personis sub tali conditione concessimus, ut per semetipsos sine subadvocatis eas administrent. Placitum vero cum colonis nequaquam ponant, nisi aut de percussura, aut de furto, aut de irrupto agrorum limite, vel certe si accersiantur a praeposito vel priore. Quinque dies in anno quilibet rusticus suo operatur advocato. Dedimus autem eamdem cellam praedicto S. Michaelis coenobio cum omni justitia ad se pertinente, hoc est utriusque sexus mancipiis, ecclesiis, villis, aedificiis, areis, exitibus et redditibus, agris cultis et incultis, quaesitis et inquirendis, pratis, pascuis, viis, et inviis, aquis aquarumve decursibus, molis, molendinis, piscationibus, silvis, venationibus, ac cum omni utilitate, quae ullo modo inde provenire poterit, statuentes ut nulli deinceps personae facultas sit ipsam cellam cum quibuslibet pertinentiis suis occasione qualibet ab ejusdem coenobii jurisdictione subtrahere. Fratribus autem in ipsa cella habitantibus de bonis sancti Michaelis ab abbate obtinuimus in circuitu ipsius cellae de cultis et incultis circiter XXX jugera ad faciendos hortos et pomaria sive alia utilitati suae necessaria. Nulli ergo temerare liceat quae a nobis pro divini nominis honore sunt disposita. Maneant humilitatis nostrae statuta omni aevo inconvulsa, nulli successorum nostrorum pontificum ea violare sit licitum, pro quorum custoditione praemium debet sperare perpetuum: de cujus pietate confidimus, ut ea, quae ministrantium Deo usibus a nobis pro ejus sunt amore collata, augeat potius quam minuat. Si quis autem contra haec venire tentaverit, ipse peccabit, admonitusque si reatum suum digna emendatione non correxerit, poenas delicti sui in judicio Domini sustinebit. Cunctis autem eidem cellae justa servantibus eique de suis largitionibus suffragium impertientibus sit pax Domini nostri Jesu Christi et aeterna retributio in vita perenni. Verum ut haec sciantur a posteris, praesentem chartam fecimus inde conscribi, quam banno nostro roborantes sigilli quoque nostri impressione jussimus insigniri. Hujus rei testes sunt Eberhardus praepositus, Egilbertus decanus, Conradus custos, Tuto scholasticus, Pero, Henricus, Udalricus, Sifridus, canonici; Hatho, Bernolt, Hartnit, Gerunch, Megindach et caeteri parochiani: Ratpoto comes, Walpoto, Adelber de Steina, Arnol de Cunstat et frater ejus Wirnt, Heinrich de Hofstete, Pabo de Schonebrunnen, Hermannus Otgotz de Lizendorf, Pillunc de Mamesdorff et frater ejus, Gundeloch, et alii multi. Data et confirmata anno Dominicae Incarnationis 1137 VIII Kalend. Junii, feria III, in synodo Babenbergensi in praesentia cleri et populi.

Notes: (a Regnibotone
comite de Giche et ab Eberhardo ministeriali
nostro digno pretio acquisivimus)